Lögreglustjórinn á Vestfjörðum hefur gefið út ákæru á hendur karlmanni á Vestfjörðum fyrir áralangt ofbeldi hans gegn eiginkonu og þremur börnum. Maðurinn er læknismenntaður og í ákærunni segir að hann hafi hótað konunni að binda enda á líf hennar með lyfjagjöf og skoða sjúkraskrá hennar. Aðalmeðferð málsins verður síðar í þessum mánuði.
Maðurinn er ákærður fyrir hegningarlagabrot og brot gegn barnaverndarlögum. Í ákærunni, sem fréttastofa hefur undir höndum, segir að ofbeldið hafi staðið yfir um áralangt skeið. Það hafi hafist þegar konan var barnshafandi og samkvæmt ákærunni réðst maðurinn þá á konuna og hótaði henni lífláti ef hún færi af heimilinu. Hann er ákærður fyrir að hafa neitað henni um aðstoð þegar hún var fótbrotin og að hafa hótað að drepa hana með því að gefa henni of mikið insúlín með fjarstýringu, en hún er sykursjúk, og fyrir að hafa læst hana inni þegar hún var lág í sykri.
Einnig er hann ákærður fyrir að hafa hótað konunni að lesa öll gögn um hana í sjúkraskrá með þeim afleiðingum að hún óttaðist að greina heilbrigðisstarfsfólki frá ofbeldi hans.
Þá segir í ákærunni að maðurinn hafi þvingað konuna til húsverka, barið hana í andlitið með banana og þvingað hana til að borða maís af eldhúsgólfi á heimili þeirra.
Maðurinn er enn fremur ákærður fyrir að hafa beitt þrjú börn þeirra ofbeldi, ógnað lífi þeirra og velferð og misboðið þeim með ruddalegu og ósiðlegu athæfi, eins og það er orðað í ákærunni.
Þess er krafist að sá ákærði verði dæmdur til refsingar og greiðslu alls sakarkostnaðar.
Læknir hefur verið ákærður fyrir ofbeldi gegn eiginkonu sinni og börnum. Meðal þess sem honum er gefið að sök er að hafa hótað að drepa konu sína með lyfjum og skoða sjúkraskrá hennar.